Ministarstva za boračka pitanja po kantonima u Federaciji Bosne i Hercegovine

**Ministarsto za boračka pitanja** (hrvatski: Ministarstvo branitelja) čini jedno od ministarstava kantonalnih vlada u Federaciji Bosne i Hercegovine, nadležno za boračku populaciju na području kantona. 
## Historija 
Tokom rata u Bosni i Hercegovini veliki broj boraca je odlikovan, dok je također veliki broj njih kraj rata dočekao sa raznim oštećenjima i invaliditetima, u fizičkom i psihičkom smislu, pa je time nastala velika potreba za njihovim zbrinjvanjem. Za te svrhe je na području Republike Srpske osnovano ministarstvo boraca, žrtava rata i rada koje je nadležno za bivše vojnike Vojske Republike Srpske, dok su za bivše pripadnike Armije Republike Bosne i Hercegovine i Hrvatskog vijeća odbrane, te za bivše pripadnike policije i Narodnooslobodilačke borbe sa područja FBiH nadležna kantonalna ministarstva boračkih pitanja te ministarstvo za pitanja boraca i invalida odbrambeno-oslobodilačkog rata FBiH. 
## Nadležnosti 
Glavna osoba u ministarstvu za boračka pitanja je kantonalni ministar za boračka pitanja, koji ima pravo na jednog sekretara, dok je broj pomoćnika nejednako raspoređen po kantonima. 
### Djelokrug 
Kantonalno ministarstvo za boračka pitanja obavlja poslove koji se odnose na ostvarivanje nadležnosti kantona u oblastima koje se odnose na boračka pitanja.

Prema tome, ministarstvo je nadležno za:

* zaštitu boraca i pripadnika oružanih snaga Republike Bosne i Hercegovine (kantoni sa većinsko bošnjačkim stanovništvom i multietnički kantoni), Hrvatskog vijeća obrane (kantoni sa većinsko hrvatskim stanovništvom i multietnički kantoni) i Vojske Federacije BiH na području kantona
* zaštitu ratnih i mirnodopskih vojnih invalida, članova porodica poginulih, nestalih i umrlih ratnih boraca, kao i umrlih ratnih i mirnodopskih invalida
* propisivanje uslova za ostvarivanje dopunskih prava boraca, ratnih vojnih invalida i članova porodica poginulih boraca, te obezbijediti rad i obrazovanje ljekara za utvrđivanje procenta vojnog invaliditeta, što podrazumijeva saradnju sa kantonalnim ministarstvom zdravstva
* provođenje jedinstvene politike i sistemskih zakona Republike Bosne i Hercegovine i Federacije BiH iz oblasti invalidsko-boračke zaštite
* ostvarivanje prava na izuzetnu invalidsku i izuzetnu porodičnu penziju i druge vidove socijalne zaštite, što podrazumjeva i osiguranje neophodnih sredstava, ali i kontrolu namjenskog trošenja istih pomoću inspekcijskog nadzora
* izgradnju, uređenje i održavanje spomen-obilježja, grobalja boraca i stratišta nevinih žrtava rata
* zakonsko regulisanje ove oblasti
* obezbjeđivanje rada boračkih udruženja

## Kantonalna ministarstva za boračka pitanja 
### Bosansko-podrinjski kanton 
Na čelu ministarstva za boračka pitanja Bosansko-podrinjskog kantona Goražde (skraćeno **MB BPKG**) se od 25. aprila 2017. godine nalazi Eniz Halilović. Ministarstvo se sastoji od šest sektora (za normativno-pravne poslove, za informaciono-dokumentacione poslove, za pravne poslove, za analitičko-operativne poslove, za administrativno-tehničke poslove i za računovodstveno-materijalne poslove), dok se njegovo sjedište nalazi u ulici 1. Slavne viteške brigade 2a u Goraždu.

### Hercegovačko-neretvanski kanton 
Na čelu ministarstva za pitanje boraca Hercegovačko-neretvanskog kantona (hrvatski: Ministarstvo branitelja; skraćeno MB HNK) se od 23. septembra 2015. godine nalazi Oliver Soldo (HDZ BiH), dok se njegovo sjedište nalazi ulici Krpića 3 u Mostaru.

### Kanton 10 
U odnosu na druge kantone, u Kantonu 10, kao i u Srednjobosanskom kantonu, ne postoji zasebno ministarstva za boračka pitanja, već Uprava za pitanja boraca (hrvatski: Uprava za pitanja branitelja), čije se sjedište nalazi u ulici Kralja Zvonimira u Livnom. Nepostojanje zasebnog ministarstva za njihove potrebe, kao što je to slučaj u drugim kantonima, je dovelo do negodovanja boraca u K10, pa su oni tako u novembru 2017. kantonalnoj vladi predložili osnivanje ministarstva za boračka pitanja, ali je to vlada odbila to učiniti.

### Posavski kanton 
Na čelu ministarstva boraca Posavskog kantona (hrvatski: Ministarstvo branitelja) se od 23. marta 2015. godine nalazi Marijan Klopić (HSP BiH). Ministarstvo se sastoji od tri sektora (za poslove boraca, za pravne i opće poslove i za ekonomske poslove), dok se njegovo sjedište nalazi u ulici Jug I u Orašju.

### Kanton Sarajevo 
Ne čelu ministarstva za boračka pitanja Kantona Sarajevo se od 26. decembra 2018. nalazi Ismir Jusko (SBB). Ministarstvo se sastoji od tri sektora (za boračko-invalidsku zaštitu, za ekonomske poslove i za pravne, opće i administrativne poslove), dok se njegovo sjedište nalazi u ulici Reisa Džemaludina Čauševića 1 u Sarajevu.

### Srednjobosanski kanton 
U Srednjobosanskom kantonu, kao i u K10, ne postoji kantonalno ministarstvo za boračka pitanja, već kantonalna uprava za borce (hrvatski: Kantonalna uprava za branitelje), čije se sjedište nalazi u Staničnoj ulici 43 u Travniku.

### Tuzlanski kanton 
Na čelu ministarstva za boračka pitanja Tuzlanskog kantona (skraćeno MIN BP TK) se od 17. februrara 2018. nalazi Enes Gegić. Ministarstvo se sastoji od dva sektora (za ekonomsko-finansijske i opće poslove i za socijalno statusne, pravne i informativne poslove), dok se njegovo sjedište nalazi u Rudarskoj ulici 65 u Tuzli.
### Unsko-sanski kanton 
Na čelu ministarstva za pitanje boraca i ratnih vojnih invalida Unsko-sanskog kantona se od 17. oktobra 2018. nalazi Sandi Salkić (A-SDA). Ministarstvo se sastoji od dva sektora (za upravno-nadzorne, normativno-pravne poslove i za finansijsko-računovodstvene poslove), dok se njegovo sjeditše nalazi ulici Vazduhoplovne grupe 3 u Bihaću.

### Zapadnohercegovački kanton 
Na čelu ministarstva hrvatskih boraca iz Domovinskog rata Zapadnohercegovačkog kantona (hrvatski: Ministarstvo hrvatskih branitelja iz Domovinskog rata; skrećeno: MB ZZH) se od 4. februara 2015. nalazi Mladen Begić (HDZ BiH). Ministarstvo se sastoji od dva sektora (poginulih i nestalih boraca i RVI i zaštite njihovih porodica te upravnopravnih poslova i razvojačenih boraca), dok se njegovo sjedište nalazi u ulici Stjepana Radića u Grudama.

### Zeničko-dobojski kanton 
Na čelu ministarstva za boračka pitanja Zeničko-dobojskog kantona se od 11. marta 2015. nalazi Fahrudin Čolaković (SDA). Ministarstvo se sastoji od dva sektora (za pravne i administativne poslove i za statusna pitanja i prava branilaca i članova njihovih porodica), dok se njegovo sjedište nalazi Kučukovičkoj ulici 2 u Zenici.

## Reference 
Kategorija:Ministarstva vlada kantona u Federaciji Bosne i Hercegovine